Pokrenut je postupak za obnovu nekadašnje "Prima Stande" kako bi se Općinski sud konačno vratio s Dračevca u središte grada.

Ministarstvo pravosuđa provest će javni natječaj za rekonstrukciju, dogradnju i prenamjenu zgrade u Gundulićevoj 27, koja zadnjih godina služi kao sudski arhiv. Resorna administracija naručila je radove čija je procijenjena vrijednost 56,2 milijuna kuna, ali glavni financijer preseljenja splitskog sudstva na lokaciju znatno primjereniju takvoj instituciji jesu – Norvežani, o čemu smo pisali prije pola godine.

– Obnova i prenamjena zgrade "ex-Standa" sufinancira se sredstvima Norveškog financijskog mehanizma (darovnica Kraljevine Norveške) u iznosu od 85 posto vrijednosti projekta, dok se ostatak pokriva novcem iz državnog proračuna. Procedura vezana uz ugovor o izvođenju javnih radova i usluge stručnog i obračunskog nadzora pokrenuta je od strane Ministarstva pravosuđa – potvrdili su za naš list iz zagrebačkog sjedišta Ministarstva.

Ukupna vrijednost građevinskih radova obnove zgrade u Gundulićevoj za potrebe suda procjenjuje se na oko 7,5 milijuna eura, odnosno 55,5 milijuna kuna, dok je na pola milijuna eura, ili 3,7 milijuna kuna, procijenjena nabava ostalih ugovora vezanih uz nadzor i opremanje objekta. Prema sadašnjoj situaciji, građevinari bi u realizaciju projekta mogli krenuti najkasnije početkom iduće godine, napominju u Ministarstvu pravosuđa.

Splićani će, dakle, Norvežanima moći zahvaliti što će dobiti modernu zgradu Općinskog suda, koji već godinama radi u neuvjetnim prostorima nekadašnje vojarne na Dračevcu. Naime, Kraljevina Norveška nam daruje osam milijuna eura za preuređenje jedne od triju nekadašnjih "Jadrantekstilovih" robnih kuća za potrebe pravosudne ustanove.

Ministrica regionalnoga razvoja i fondova Europske unije Gabrijela Žalac potpisala je 4. lipnja programski ugovor "Pravosuđe i unutarnji poslovi", vrijedan 15,3 milijuna eura. Više od pola tog novca, osam milijuna eura, namijenjeno je rekonstrukciji i prenamjeni "Stande".

Norveška, kao jedna od zemalja koje nisu članice Unije, u ime slobodne trgovine s EU-om plaća darovnice za slabije razvijene članice koje su kontinentalnom udruženju pristupile nakon 2004. godine. A tu, očito, spada i Hrvatska, čija Vlada splitskom pravosuđu daje tek 15 posto ukupnog novca potrebnog za preseljenje.

Dapače, tko zna kad bi suci napustili sadašnje neugledne prostorije u bivšoj vojarni sjetimo li se svih "transakcija", u koje su bili uključeni Željko Kerum, kao tadašnji vlasnik "Jadrantekstila", nekadašnja ministrica pravosuđa Vesna Škare-Ožbolt, a Ivi Baldasaru je prošao gradonačelnički mandat u davanju obećanja kako će preseliti sud s periferije u centar i vratiti mu dostojanstvo.

Ukratko, da nam Norvežani ne daruju novac kao nerazvijenima, Splićani i ostali koji se spore na Općinskom sudu još bi se desetljećima sudovali na Dračevcu.

Bivša "Standa" dogradit će se u prizemlju, redizajnirati i prenamijeniti. Predviđeno je rušenje pojedinih nosivih betonskih elemenata i čelične konstrukcije, kao i otvaranje vertikalnih proboja na vanjskom zidu pročelja, odnosno otvaranje novih prozora i zatvaranje postojećih rupa u pločama na prvoj i drugoj etaži. Ukupna površina rekonstruirane zgrade bit će 5436 četvornih metara.

Pristup za vozila predviđen je s južne strane Gundulićevom ulicom, a bit će pristup i duž cijele istočne strane građevine. Sa zapadne strane objekta nalazi se trg koji će i ostati površina rezervirana samo za pješake. Glavni pješački pristup bit će, kao i nekada, s južne strane.

Budući da je riječ o nabavi usluga velike vrijednosti, Ministarstvo pravosuđa je prije pokretanja obnove bivše "Stande", a u skladu sa Zakonom o javnoj nabavi, stavilo nacrt natječajne dokumentacije na prethodno savjetovanje na Elektronskom oglasniku "Narodnih novina", kako bi se zainteresirana javnost mogla očitovati.

Ode li Općinski sud s Dračevca, na njegovo mjesto bi trebao doći Katoličko-odgojno obrazovni centar, na temelju darovanja zemljišta Crkvi od Ministarstva državne imovine, koje vodi Goran Marić, a za tu svrhu već je tamo predviđena "markica" u sklopu nedavnih izmjena urbanističkog plana.